**Dobrosi Noémi:**

Kirándulásunk során a rengeteg látnivaló között nekem nagyon tetszettek a templomok is. Lenyűgöző volt a hatalmas méretük, a magasságuk, a díszes ikonok, üvegablakok, kristálycsillárok. Belegondoltam, milyen ügyes emberek készítették ezeket hosszan tartó aprólékos munkával. A tájat is nagyon szépnek találtam, festői volt, ahogyan a hegyek a felhőkig értek, és ahogyan gomolygott a felhő a hegyoldalon. A tavak: a Szent Anna-tó és a Medve-tó is nagyon szép volt. A Szent Anna-tóban megmostuk a kezünket, kellemesen hűvös volt a vize, a Medve-tó melletti kilátóból elénk táruló látvány pedig még a sok lépcsőt is feledtette. Izgalmakban sem volt hiány: láttunk az út mellett egy sétáló medvét, ami majdnem olyan volt, mint az állatkertben, csak itt nem volt rács. Tetszett a sóbánya is, ahogyan a kősóból faragták a sólámpát, érdekes volt beszívni a a sós levegőt meg a közelben szálló só porát. Vettem is egy darabka sószappant, hogy itthon azzal mossam az arcom. Szívesen emlékszem a Mikó vár múzeumára, ahol különleges harci eszközöket is láttunk. Érdekes történeteket hallottunk a várhoz fűződő legendákról. Marosvásárhelyen nagyon tetszett a hatalmas orgona, ráadásul volt olyan szerencsénk, hogy hallottunk játszani is rajta valakit.

Az egész kirándulás felejthetetlen élmény volt.

**Gajdán Tamara:**

A táborban nagyon jó volt, hogy szereztem sok új barátot. A legizgalmasabb az volt, hogy láthattam egy igazi medvét közelről. Gyönyörű helyeken jártunk, és megismertük a hozzájuk fűződő hagyományokat is. Kézzelfogható közelségben láthattam olyan költőknek, íróknak a szülőhelyét, lakását, akikről eddig csak könyvből tanultam.

Nagyon jól éreztem magam.

**Lupás János:**

Utunk során szép helyeket láttunk. Bár én a családommal korábban már jártam Erdélyben, mégis lenyűgözött a hegyek, tavak, a felhőkig érő fenyőfák látványa. Az idegenvezetőnktől, Ernő bácsitól sok érdekes dolgot tudtunk meg. A szállás és az ellátásunk teljesen rendben volt. Nekem minden program tetszett, örülök, hogy részt vehettem a kiránduláson.

**Papp Ágota:**

Az erdélyi kirándulásunk során nagyon magával ragadott a szép táj. A legjobban a Medve-tó melletti kilátó és a magas, meredek hegyek tetszettek. Sokat kellett ugyan sétálni felfelé, de cserébe gyönyörű volt a kilátás. Marosvásárhelyen nagyon különleges volt a Kultúrpalota, ahol gyönyörűek a kézzel festett, aprólékos díszítések. Lenyűgözött a tükörterem és a színházterem is, ahol koncerteket és különféle előadásokat szoktak tartani. A Szent Anna-tó környéke és a mohos tőzegláp túra is érdekes, izgalmas volt. Nagy élmény volt igazi medvét látni, ami nem az állatkert rácsai mögött üldögélt, hanem az út szélén.

Nagyon szerettem hallgatni az itt élő emberek beszédét, tájszólását. Még sokáig emlékezni fogok erre az útra, és remélem, lesz még alkalmam visszatérni ide valamikor.

**Bacskai Csenge:**

Köszönöm az egész csapat nevében ezt a csodálatos hetet. Nekem a szerda volt a kedvenc napom. Ekkor a Szent Anna-tóhoz kirándultunk, ami nagyon szép volt. A délutáni programokat is nagyon élveztem. Ezen a napon láttunk egy igazi, szabadon élő medvét is. Igaz, hogy csak a buszból, de így is izgalmas volt, és legalább biztonságos is. A szálláson is jól éreztem magam. Az itt élő emberek nagyon kedvesek voltak. A legviccesebb pillantok mindig este történtek, pl. amikor a házban „felelsz vagy mersz”-et játszottunk. Megismertem új embereket, szereztem új barátokat.

Számomra felejthetetlen élmény ez az öt nap!

**Ignácz Gábor:**

Nekem nagyon tetszettek a túrák, a hegymászás és a városokban tett kirándulások is. Érdekes volt megismerni az itteni szokásokat, hagyományokat. Legemlékezetesebb a Medve-tó körüli séta és a kilátóból elénk táruló látvány volt. Az egész kirándulásra évek múlva is emlékezni fogok. Nagyon jó volt…

**Lakatos Botond:**

Nagyon érdekes és izgalmas volt ez az öt nap. Az út során rengeteg szép, lélegzetelállító dolgot, tájat láttunk. Voltunk a Szent Anna-tónál, bejártuk a mohos tőzeglápot, a Medve-tónál sok-sok lépcsőn jutottunk fel a kilátó tetejére, Csíksomlyón láthattuk a híres búcsú helyszínét, meglátogattuk történelmi személyek, írók, költők szülőhelyét, valamint történelmi események helyszínét, emlékhelyeit. Testközelből láttunk nálunk csak állatkertben élő, de itt az út szélén ülő medvét. A Királyhágóról visszanézve még egyszer gyönyörködtünk a hegyek látványában, a táj szépségében. A visszafelé vezető út talán már rövidebbnek tűnt, de mire átkeltünk a határon előtört bennem az érzés, hogy milyen jó lenne valamikor visszatérni ide.

**Balogh Petra:**

Ennek a tábornak köszönhetően voltam életemben először külföldön. Legjobban az a program tetszett mikor egy hosszú túra után felmentünk a kilátó tetejére gyönyörködhettünk a tájban. Nagyon szép volt a Medve tó és a Szent Anna tó is. Csodás élmény volt még az amikor elmentünk a Sósziklához. Számomra gyönyörűek voltak még a templomok, múzeumok, Benedek Elek háza.

**Éles Gyula:**

Jó volt a tábor. A hegyek és a pára, ahogy lejött róla nagyon szép volt. A barátokkal jókat mulattunk. A templomok és a paloták gyönyörű volt. A Szent Anna tóban megmostuk a kezünket és a Szent Mária szobornak a lábát is megérintettük. Ez volt a legjobb a nyáron.

**Czofa Mátyás, Czofa Árpád:**

Erdélyi kirándulásom legszebb pillanatai

Nekem a kedvencem a Király-Hágó volt, mert nagyon szép volt a kiláts. Nagyon finomak voltak a kaják és soha nem voltam éhes. Vicces volt az idegen vezető, de sokat lehetett tőle tanulni. Szép volt a kilátás, a templomok, a szállások. Szép volt a Szent-Anna Tó és a táj.

Erdélyi kirándulásom legszebb pillanatai

Nekem a kedvencem a Mohos Tőzegláp volt, mert nagyon érdekes volt. Nagyon finomak voltak a kaják és soha nem voltam éhes. Kedves volt az idegen vezető és sokat lehetett tőle tanulni. Szép volt a kilátás, a templomok, a szállások. Szép volt a Szent-Anna Tó.

**Horváth Hanna:**

Nagyon élveztem az Erdélyi tábort. Nagyon sok új dolgot láttam és hallottam. Az idegenvezető nagyon kedves volt. A szállás szép helyen volt. Legjobban a templomok és a Szent Anna tó tetszett. És nagyon sok élménnyel tértem haza, hogyha jövőre is rendeznek ilyen tábort akkor én biztos fogok jelentkezni.

**Nyerges Zora**:

Ebben a táborban éreztem eddig a legjobban magam! Nem is gondoltuk volna hogy ennyire jól fogjuk érezni magunkat, mind a társaság, mind a hangulat miatt. Nagyon sokat köszönhetünk a nevelőnek és a szülőknek is! Annyi minden történt velünk, jó, rossz, de velünk csak jó! A sok élmény közt meg kell említenem a barátokat is! Nem gondoltam volna hogy ilyen egyszerű lesz megbarátkozni de hála istennek nagyon jó barátok szereztem és remélem nem lesz vége a barátságunknak!! Köszönünk mindent főképp annak a bizonyos nevelőnek!!

**Gönczi Eleonóra:**

Nagyon örülök, hogy ilyen gyönyörű helyekre elmehettem és kirándulhattam Románia egyik leggyönyörűbb részén. Élmény volt minden egyes pillanata. Igaz az út nagyon hosszú és fárasztó, de megérte! Minden csodás volt de, a legkedvesebb emlékem az volt, hogy új barátokat szerezhettem, a régi kapcsolatok is megerősödtek. Mindig is vágytam külföldre, a világ számos pontját elérni. Az egyik teljesült!!

**Magócs Csilla:**

Kedvenc programom volt a hegymászás, ahonnan gyönyörű kilátások voltak. Mindenki nagyon örült amikor az utunk közben megláttunk egy medvét, szuper élmény volt mindenkinek. Utunk során rengeteg csodás helyeken jártunk, ilyenek voltak a : különböző díszítésű templomok, a Szent – Anna tó, Benedek Elek háza és még rengeteg, csodás helyszínen jártunk ahonnan sok új dolgot tanultunk meg. Elmentünk Korondra is a sófeldolgozó üzembe, ahol szintén remek előadást tartottak. Ezeken kívül is még sok helyen jártunk ahol csodás volt a kilátás és temérdek új élménnyel gazdagodtunk.

**Tóth Róbert:**

Nagyon vártam már, hogy mehessek az erdélyi táborba, mert én soha nem jártam ott. Az első nap nagyon sokat utaztunk kettő helyet is meglátogattunk: Arad és Nagyvárad. Az ott töltött idő alatt különféle templomokban, Kastélyokban és szobrot néztünk, ami nagyon lenyűgözött. Szálláshely is tetszett volt lehetőség sütés/főzésre is. A vetélkedő nagyon izgalmas volt a programok is, szívesen maradtam volna még.